ส่วนที่ 2

  10. การควบคุมภายใน

  คณะกรรมการบริษัทได้แต่งตั้งคณะกรรมการตรวจสอบขึ้น
  โดยมีขอบเขตอำนาจหน้าที่ในการกำกับดูแลระบบรายงานทางการเงินของบริษัทและบริษัทย่อย
  ให้มีการปฏิบัติตามมาตรฐานการบัญชีที่ถูกต้องและเหมาะสมกับการดำเนินธุรกิจ
  ข้อกำหนดของตลาดหลักทรัพย์ฯ และกฎหมายที่เกี่ยวข้อง การปฏิบัติตามหลักการบรรษัทภิบาล
  การประเมินการบริหารความเสี่ยง รวมถึงการควบคุมภายในให้เหมาะสมและมีประสิทธิภาพ
  กำกับดูแลระบบงานตรวจสอบให้ได้มาตรฐานการตรวจสอบที่ดี
  คัดเลือกและดำเนินการตั้งผู้สอบบัญชี รวมทั้งงานอื่นๆ ที่คณะกรรมการบริษัทได้มอบหมาย

  นอกจากนี้บริษัทได้ว่าจ้างสำนักงานตรวจสอบ บริษัทปูนซิเมนต์ไทย จำกัด (มหาชน)
  ทำหน้าที่เป็นสำนักงานตรวจสอบภายในอิสระของบริษัทและบริษัทย่อย
  ซึ่งขึ้นตรงต่อคณะกรรมการตรวจสอบ โดยสรุปผลการตรวจสอบเป็นรายเดือน
  และ/หรือรายไตรมาส
  เพื่อเสนอต่อคณะกรรมการตรวจสอบพิจารณาและให้ความเห็นต่อคณะกรรมการบริษัทต่อไป
  โดยสาระสำคัญในการตรวจสอบได้แก่ การกำกับดูแลสอบทานระบบรายงานทางการเงิน
  การประเมินและบริหารความเสี่ยง การประเมินระบบการควบคุมภายใน
  การสอบทานการปฏิบัติตามกฏหมายหลักทรัพย์และตลาดหลักทรัพย์รวมทั้งกฎหมายอื่นที่เกี่ยวข้อง
  การเปิดเผยรายการที่เกี่ยวโยงหรือรายการที่อาจมีความขัดแย้งทางผลประโยชน์ เป็นต้น

  ทั้งนี้ จากการประชุมคณะกรรมการบริษัทครั้งที่ 10 (1/2546) เมื่อวันที่ 27 กุมภาพันธ์ 2546
  ซึ่งมีกรรมการตรวจสอบทั้งสามท่านเข้าร่วมประชุมด้วยนั้น
  คณะกรรมการบริษัทได้ศึกษาและทำการประเมินความเพียงพอของระบบการควบคุมภายในของบริษัทอย่างชัดเจนและครบถ้วน
  โดยได้ให้ความเห็นต่อระบบการควบคุมภายในของบริษัทในแต่ละด้าน ดังนี้

1)  องค์กรและสภาพแวดล้อม

  ในปัจจุบัน บริษัทได้ใช้ข้อกำหนดเกี่ยวกับจริยธรรม นโยบาย
  และระเบียบวิธีปฏิบัติงานในธุรกรรมด้านการเงิน การจัดซื้อ
  และการบริหารทั่วไปของบริษัทปูนซิเมนต์ไทย จำกัด (มหาชน) เป็นแนวทางในการควบคุมภายใน
  มีระบบการจัดฝึกอบรมให้ความรู้
  ทักษะในการปฏิบัติงานแก่พนักงานเพื่อให้สามารถปฏิบัติงานได้อย่างมีประสิทธิภาพ
  ตลอดจนได้ระบุอำนาจหน้าที่ของพนักงานระดับต่างๆ
  และผู้บริหารไว้เป็นลายลักษณ์อักษรอย่างชัดเจน มีการแบ่งแยกหน้าที่ และการทำงานเป็นขั้นตอน
  รวมถึงการกำหนดจุดที่จะตรวจสอบการทำงานไว้อย่างเหมาะสมเพื่อป้องกันการทุจริตที่อาจเกิดขึ้น
  มีระบบการบริหารความเสี่ยง
  และการควบคุมการปฏิบัติงานของฝ่ายบริหารเพื่อป้องกันการเกิดความขัดแย้งทางผลประโยชน์
  โดยการปฏิบัติงานดังกล่าว บริษัทได้นำระบบคอมพิวเตอร์มาใช้ในการปฏิบัติงาน
  เพื่อให้ข้อมูลมีความถูกต้องสมบูรณ์เพียงพอต่อการตัดสินใจ
  ซึ่งได้มีการจัดเก็บข้อมูลเอกสารการลงบัญชีไว้อย่างเหมาะสม

  ทั้งนี้ เนื่องจากบริษัทเป็นบริษัทจัดตั้งใหม่และเพิ่งเริ่มประกอบกิจการ
  บริษัทจึงยังอยู่ระหว่างการจัดทำการทบทวนเป้าหมายในการปฏิบัติงาน
  และการจัดทำข้อกำหนดเกี่ยวกับจริยธรรม (Code of Conduct) นโยบาย
  และระเบียบวิธีปฏิบัติงานเป็นลายลักษณ์อักษร

  ซึ่งต่อมาในเดือนกรกฎาคม 2546
  บริษัทได้กำหนดจรรยาบรรณในการดำเนินธุรกิจของบริษัทและบริษัทย่อยเป็นลายลักษณ์อักษรและจัดพิมพ์เป็นรูปเล่มมอบให้กับพนักงาน
  เพื่อใช้เป็นคู่มือในการปฏิบัติงานประจำวัน

2)  การบริหารความเสี่ยง

  ในปัจจุบัน บริษัทได้มีการดำเนินการจัดทำระบบการบริหารความเสี่ยง
  โดยจะเริ่มให้มีการประเมินความเสี่ยงอย่างสม่ำเสมอ อย่างไรก็ตาม
  บริษัทยังคงอยู่ระหว่างการวิเคราะห์ปัจจัยเสี่ยง
  และการจัดทำระบบการติดตามสาเหตุปัจจัยเสี่ยงและมาตรการในการลดความเสี่ยง

  ซึ่งต่อมาบริษัทได้มีคำสั่งแต่งตั้งคณะกรรมการบริหารความเสี่ยง
  ประกอบด้วยพนักงานที่เป็นตัวแทนจากหน่วยงานต่างๆ ของบริษัทและบริษัทย่อย แล้วเมื่อวันที่ 1
  ตุลาคม 2546
  โดยคณะกรรมการดังกล่าวได้ดำเนินการตามหลักการสากลด้วยการกำหนดปัจจัยเสี่ยง
  โอกาสที่จะเกิดความเสี่ยง ผลกระทบจากความเสี่ยงดังกล่าว
  รวมทั้งได้กำหนดกลยุทธ์ในการจัดการ ติดตามปัจจัยความเสี่ยงต่างๆ ที่สำคัญ
  เพื่อลดความเสี่ยงให้มีผลกระทบต่อองค์กรในระดับที่ยอมรับได้
  และได้นำเสนอต่อคณะกรรมการตรวจสอบของบริษัทแล้ว

  โดยในรอบระยะเวลาบัญชี ปี 2546 ยังไม่มีความเสี่ยงที่เป็นสาระสำคัญ

3)  การควบคุมการปฏิบัติงานของฝ่ายบริหาร

  คณะกรรมการมีความเห็นต่อแบบประเมินว่า
  บริษัทมีระบบการควบคุมภายในเรื่องการทำธุรกรรมกับผู้ถือหุ้นรายใหญ่ กรรมการ
  ผู้บริหารและบุคคลที่เกี่ยวข้อง อย่างเพียงพอและรัดกุมแล้ว

4)  ระบบสารสนเทศและการสื่อสารข้อมูล

  คณะกรรมการมีความเห็นต่อแบบประเมินว่า
  ระบบสารสนเทศของบริษัทสามารถสื่อสารข้อมูลไปยังผู้ที่เกี่ยวข้องได้อย่างถูกต้องสมบูรณ์ มีคุณภาพ
  และเพียงพอต่อการตัดสินใจ

5)  ระบบการติดตาม

  เนื่องจากบริษัทเป็นบริษัทจัดตั้งใหม่และเพิ่งเริ่มประกอบกิจการ ดังนั้น ระบบการติดตามต่างๆ
  ของบริษัท จะเริ่มมีการติดตามผลได้ ตั้งแต่ไตรมาส 1/2546 เป็นต้นไป

  ซึ่งคณะกรรมการตรวจสอบได้ดำเนินการติดตามผลตามแผนงานที่ได้กำหนดไว้
  โดยมีสำนักงานตรวจสอบภายในที่บริษัทได้ว่าจ้างจากสำนักงานตรวจสอบภายในของบริษัทปูนซิเมนต์ไทย
  จำกัด (มหาชน) เป็นผู้กำหนดแผนงาน ปฏิบัติงานตรวจสอบ
  ติดตามผลและรายงานผลการปฏิบัติงานโดยตรงต่อคณะกรรมการตรวจสอบ
  เพื่อเสนอรายงานไปยังคณะกรรมการบริษัทเป็นวาระการประชุมประจำในทุกๆ ไตรมาส

  ทั้งนี้ ในรอบปี 2546 คณะกรรมการตรวจสอบได้พิจารณาและให้ความเห็นว่า
  งบการเงินของบริษัทเป็นไปตามมาตรฐานการบัญชีที่กำหนด
  ประกาศของสำนักงานคณะกรรมการกำกับหลักทรัพย์และตลาดหลักทรัพย์ (กลต.)
  และตลาดหลักทรัพย์ฯ ตลอดจนมีการเปิดเผยข้อมูลในงบการเงินอย่างเพียงพอและทันเวลา
  นอกจากนั้น
  คณะกรรมการตรวจสอบได้ให้ความเห็นในส่วนของระบบการควบคุมภายในของบริษัทว่า
  บริษัทได้ปรับปรุงระบบการควบคุมภายในที่เกี่ยวข้องกับการดำเนินธุรกิจให้มีประสิทธิผลทันต่อการเปลี่ยนแปลงของสภาพเศรษฐกิจ
  ผลการประเมินระบบการควบคุมภายในสอดคล้องกับความเห็นของผู้สอบบัญชีที่ได้ให้ความเห็นทุกไตรมาสและประจำปีว่า
  ไม่พบประเด็นปัญหาหรือข้อบกพร่องที่เป็นสาระสำคัญ

  (รายละเอียดของรายงานคณะกรรมการตรวจสอบ ปรากฏตามเอกสารแนบ 2)